Kommissionens forordning (EF) nr. 1496/2001
af 20. juli 2001
om ændring af forordning (EF) nr. 1209/2001 om fravigelse af forordning (EF) nr. 562/2000 om gennemførelsesbestemmelser til Rådets forordning (EF) nr. 1254/1999 for så vidt angår opkøb af oksekød
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød(1), særlig artikel 47, stk. 8, og
ud fra følgende betragtninger:
(1) Ved Kommissionens forordning (EF) nr. 1209/2001(2) blev der gennemført en række fravigelser af Kommissionens forordning (EF) nr. 562/2000(3) for at afhjælpe den ekstraordinære markedssituation, som de seneste begivenheder i forbindelse med bovin spongiform encephalopati (BSE) har medført. Den efterfølgende mund- og klovesygeepidemi har nødvendiggjort yderligere ændringer.
(2) Det er hensigtsmæssigt at åbne mulighed for opkøb af slagtekroppe, som vejer mere end maksimumsvægten, men i så fald betales opkøbsprisen kun for denne maksimale vægt. Med hensyn til opkøb af forfjerdinger bør der fastsættes en begrænsning, idet opkøbsprisen begrænses til 40 % af beløbet for den maksimale slagtekropsvægt.
(3) Forordning (EF) nr. 1209/2001 bør derfor ændres.
(4) Under hensyntagen til begivenhedernes udvikling bør forordningen straks træde i kraft.
(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -
UDSTEDT FØLGENDE FORORDNING:
Artikel 1
Artikel 1, stk. 3, i forordning (EF) nr. 1209/2001 affattes således: "3. Uanset artikel 4, stk. 2, litra g), i forordning (EF) nr. 562/2000 er maksimumsvægten for de slagtekroppe, der er omhandlet i nævnte bestemmelse, for tredje kvartal af 2001 390 kg, idet slagtekroppe af en vægt på over 390 kg dog kan opkøbes ved intervention, men i så fald betales opkøbsprisen kun for denne maksimale vægt, og for forfjerdinger betales der en opkøbspris, som højst svarer til 40 % af beløbet for den maksimale slagtekropsvægt."
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. juli 2001.